Saak teen aanklaer wat glo verkrag, sloer steeds(Argieffoto: Maroela Media) Die saak teen ŉ senior aanklaer in Noordwes is weer vir verdere ondersoek uitgestel. Die saak sal nou na verwagting in September hervat word. Henry Mamothame, streekswoordvoerder van die Nasionale Vervolgingsgesag (NVG) in Noordwes, sê die nuwe aanklaer is van Welkom in die Vrystaat en het gevra vir ŉ verdere uitstel om die ondersoekbeampte kans te gun om nuwe bewyse wat aan die lig gekom het, behoorlik te hanteer. Die 45-jarige beskuldigde is ŉ aanklaer verbonde aan die kantoor van die direkteur van openbare vervolging in Noordwes en word onder meer aangekla van statutêre verkragting, die seksuele uitbuiting van kinders, seksuele gereedmaking en seksuele aanranding. Die vermeende slagoffer was 15 jaar oud toe die beweerde oortredings in 2019 gepleeg is. Die beskuldigde is vroeër geskors en op borgtog van R10 000 vrygelaat. Sy borgtog is tot sy volgende hofverskyning verleng, sê Mamothame.